CELEX: 32020D1110
Language: hu
Date: 2018-01-23 00:00:00
Title: A Tanács (EU) 2020/1110 határozata (2018. január 23.) az egyrészről az Európai Közösség és tagállamai, másrészről az Amerikai Egyesült Államok közötti légiközlekedési megállapodásnak az Európai Unió nevében történő megkötéséről

29.7.2020   
               
               
                  HU
               
               
                  Az Európai Unió Hivatalos Lapja
               
               
                  L 244/6
               
            
         A TANÁCS (EU) 2020/1110 HATÁROZATA
         (2018. január 23.)
         az egyrészről az Európai Közösség és tagállamai, másrészről az Amerikai Egyesült Államok közötti légiközlekedési megállapodásnak az Európai Unió nevében történő megkötéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (6) bekezdése második albekezdésének a) pontjával,
         tekintettel az Európai Bizottság javaslatára,
         tekintettel az Európai Parlament egyetértésére (1),
         mivel:
         
                     (1)
                  
                  
                     A Bizottság tárgyalások megkezdésére való felhatalmazásáról szóló tanácsi határozattal összhangban a Bizottság az Európai Közösség és tagállamai nevében tárgyalásokat folytatott az egyrészről az Európai Közösség és tagállamai, másrészről az Amerikai Egyesült Államok közötti légiközlekedési megállapodás (a továbbiakban: a megállapodás) megkötéséről.
                  
               
                     (2)
                  
                  
                     A megállapodás aláírására 2007. április 25-én és 30-án került sor, 2008. március 30. óta pedig ideiglenesen alkalmazzák.
                  
               
                     (3)
                  
                  
                     A megállapodást valamennyi tagállam megerősítette. Horvátország a 2011. december 5-i csatlakozási szerződéshez csatolt csatlakozási okmány 6. cikkének (2) bekezdésével összhangban csatlakozni kíván a megállapodáshoz.
                  
               
                     (4)
                  
                  
                     A megállapodást jóvá kell hagyni.
                  
               
                     (5)
                  
                  
                     A megállapodás 18. cikke szerint létrehozott vegyes bizottságban az Unió által az Unió hatáskörébe tartozó kérdések tekintetében képviselendő álláspontot eseti alapon kell kialakítani a Szerződés alkalmazandó rendelkezéseivel összhangban.
                  
               
                     (6)
                  
                  
                     Tekintettel arra, hogy az Unió és tagállamai együttesen részes felei a megállapodásnak, elengedhetetlen a közöttük való szoros együttműködés. E szoros együttműködés és a vegyes bizottságban az egységes külső képviselet biztosítása érdekében, továbbá a Szerződések – különösen az Európai Unióról szóló szerződés 16. cikke (1) bekezdésének és az Európai Unió működéséről szóló szerződés 218. cikke (9) bekezdésének – sérelme nélkül, a tagállamok hatáskörébe is tartozó kérdések tekintetében egyeztetést kell folytatni az Unió és a tagállamok által a vegyes bizottságban képviselendő álláspontról a vegyes bizottság minden, e kérdéssel foglalkozó ülését megelőzően.
                  
               
                     (7)
                  
                  
                     A Tanács és az Európai Unió tagállamai kormányainak a Tanács keretében ülésező képviselői által elfogadott 2007/339/EK határozat (2) 3.-6. cikke, valamint a Tanács és az Európai Unió tagállamai kormányainak a Tanács keretében ülésező képviselői által elfogadott 2010/465/EU határozat (3) 2., 3. és 4. cikke, a tanácsi döntéshozatali eljárásra vonatkozó rendelkezéseket tartalmaz, figyelemmel az Amerikai Egyesült Államok, valamint az Európai Közösség és tagállamai közötti légiközlekedési megállapodás módosításáról szóló, 2007. április 25. és 30. között aláírt jegyzőkönyve alapján módosított megállapodásra, valamint a megállapodás ideiglenes alkalmazása során a vegyes bizottságban képviselendő álláspontok kidolgozására és a tagállamok tájékoztatási kötelezettségeire, Mivel a tanácsi döntéshozatali eljárásnak a Szerződésekben meghatározott rendelkezései és a tagállamok tájékoztatási kötelezettségeire vonatkozó rendelkezések a továbbiakban feleslegesek, azokat az e határozat hatálybalépésének időpontjáig kell alkalmazni. A Bíróságnak a C-28/12 sz. ügyben (4)2015. április 28-án meghozott ítéletét követően helyénvaló, hogy a vegyes bizottságban képviselendő álláspontok kidolgozására vonatkozó rendelkezések szintén az e határozat hatálybalépésének időpontjáig kerüljenek alkalmazásra,
                  
               ELFOGADTA EZT A HATÁROZATOT:
         
            1. cikk
            
               (1)   Az egyrészről az Európai Közösség és tagállamai, másrészről az Amerikai Egyesült Államok közötti légiközlekedési megállapodást a Tanács az Európai Unió nevében jóváhagyja (5).
            
            
               (2)   A Tanács elnöke kijelöli azt a személyt, aki jogosult a megállapodás 26. cikkében meghatározott jóváhagyási okmány letétbe helyezésére az Unió nevében, és az alábbi értesítést teszi:
               
                  „A Lisszaboni Szerződés 2009. december 1-jei hatálybalépésének következményeként az Európai Unió az Európai Közösség helyébe lépett, és annak jogutódja lett, valamint ezen időponttól kezdve gyakorolja az Európai Közösség jogait, és terhelik annak kötelezettségei. Ezért a megállapodás szövegében az »Európai Közösség«-re való hivatkozásokat adott esetben »Európai Unió«-ként kell értelmezni.”
               
            
         
         
            2. cikk
            A 2007/339/EK határozat 3-6. cikke, valamint a 2010/465/EU határozat 2., 3. és 4. cikke 2018. január 23-ig alkalmazandók.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2018. január 23-án.
            
               
                  a Tanács részéről
               
               
                  az elnök
               
               R. PORODZANOV
            
         
         
            (1)  2017. december 17-i egyetértés (a Hivatalos Lapban még nem tették közzé).
         
            (2)  A Tanács és az Európai Unió tagállamai kormányainak a Tanács keretében ülésező képviselői által elfogadott 2007/339/EK határozat (2007. április 25.) egyrészről az Európai Közösség és tagállamai, másrészről az Amerikai Egyesült Államok közötti légiközlekedési megállapodás aláírásáról és ideiglenes alkalmazásáról (HL L 134., 2007.5.25., 1. o.).
         
            (3)  A Tanács és az Európai Unió tagállamai kormányainak a Tanács keretében ülésező képviselői által elfogadott 2010/465/EU határozat (2010. június 24.) az egyrészről az Amerikai Egyesült Államok, másrészről az Európai Közösség és tagállamai közötti légiközlekedési megállapodás módosításáról szóló jegyzőkönyv aláírásáról és ideiglenes alkalmazásáról (HL L 223., 2010.8.25., 1. o.).
         
            (4)  A Bíróság 2015. április 28-i ítélete az Európai Bizottság kontra az Európai Unió Tanácsa ügyben, C-28/12, ECLI:EU:C:2015:282.
         
            (5)  A megállapodást a HL L 134., 2007.5.25, 4., oldalán hirdették ki az aláírásról szóló határozattal együtt. Az Amerikai Egyesült Államok, valamint az Európai Közösség és tagállamai közötti légiközlekedési megállapodás módosításáról szóló, 2007. április 25. és 30. között aláírt jegyzőkönyvet a HL L 223., 2010.8.25, 3., oldalán hirdették ki az aláírásról szóló határozattal együtt.